遊道林寺呈運判蔡中允昆仲如晦用杜甫元韻
作者：郭祥正
朝代：宋

paragraphs: 長沙城西湘水隅，道林古寺松門紆。
嘗聞秀絕超五嶽，果見氣象吞重湖。
殿前銜花走白鹿，殿裏沈烟焚玉爐。
何人塑出慈氏衆，冠纓動活搖明珠。
高僧處處有遺跡，盤石坐禪龍虎俱。
唐人妙筆數歐沈，至今板上棲羣烏。
五言七字又奇絕，此寺此堂天下無。
不緣薄宦豈能賞，勇往兼有兒孫扶。
賈生前席竟憂死，屈原懷沙終自誅。
投身及早卜幽隱，淡泊久乃勝甘腴。
雲生岳嶠月晦影，雨過橘洲猿夜呼。
細吟靜境足自適，忠憤未合思捐軀。
趨玄飽讀長者論，養真默合烟蘿圖。
千篇愧比老杜老，一節願隨孤竹孤。
况陪使者共遊覽，二謝弟晜真友于。
不知昔日楊常侍，何似今朝蔡大夫。